"Credinţe poporale bucovinene"
"Dacă-l doare pe careva mijlocul este bine să se ungă cu untură de arici topită şi-i trece durerea".
"Se crede că gâlcile se trec dacă se pune la grumaz o obială sau un colţun cald plin cu făină de popuşoi".
"Se dice că guturaiul se trece dacă se afumă cel ce'l are cu pene şi busuioc".
"Gazeta Bucovinei", Anul V, nr. 19, Cernăuţi, Duminică 5/17 Martie 1895.
"O creaţie de mare valoare"
"D-l profesor Ioan Cârdei, de la liceul <Ştefan cel Mare> din Suceava, ne-a surprins cu o operă de adevărată creaţie picturală, înfăţişându-ni-l pe C. Porumbescu compunând opera <Craiu nou>; marele nostru compozitor stă, deci, la pian, având în faţă luna în formă de seceră, cu ochii plini de inspiraţie, privind departe şi sunându-i parcă în urechi întreaga comoară de cântece poporale, care abundă în operetă. Tabloul a fost cumpărat de Reuniunea <C. Porumbescu>".
"Suceava", Anul I, nr. 11-12, Martie 1935.
"Staţia de radioficare Rădăuţi"
"În Staţia de radioficare Rădăuţi, de la masa de lucru, utemista Muşata Dumitru urmăreşte buna funcţionare a aparatelor care, prin cele peste 3600 difuzoare instalate în casele locuitorilor rădăuţeni şi prin casele ţăranilor muncitori din comunele Satu Mare, Marginea, Volovăţ şi Dorneşti, transmit cele mai noi veşti din ţară sau de peste hotare, muzica preferată sau o piesă de teatru interesantă. Nu-i lucru uşor să manipulezi aparatele prin care undele radiofonice sînt răspîndite la distanţele dorite şi să aprinzi un licurici în inimile celor care în trecut n-au cunoscut decît întunericul, neştiinţa şi exploatarea".
"Zori Noi", Anul XI, nr. 2889, Suceava, Martie 1957.
Rubrică realizată de Tiberiu COSOVAN şi Florin PAIU